Správne šperky
Šperky vyberajte dôkladne! Dlhé náhrdelníky predlžujú trup a odpútavajú pozornosť od širších bokov, kratšie, masívne náhrdelníky zase upriamujú pozornosť na vrhnú časť tela. V prípade, ak si dáte prsteň s veľkým kameňom, nikto viac nebude pozerať na vaše nie práve najštíhlejšie ruky.
Špicaté lodičky
Lodičky so špicatou prednou stranou opticky predlžujú nohy. Ak zvolíte úzku sukňu v dĺžke kolien, určite stavte na lodičky so špičkou a aspoň päťcentimetrovým podpätkom. Vaše nohy budú razom nielen dlhšie, ale aj štíhlejšie!
Jednoduché džínsy
Ak sa nedostatky vašej postavy prejavujú v jej spodnej časti, noste len jednoduché džínsy v tmavších farbách. Úplne sa vyhýbajte kamienkom, vybíjaným vreckám a vyšívaniu. Opticky totiž postavu rozširujú.
Nesmrteľné sako
Sako v dĺžke po boky, ideálne v čiernej alebo tmavomodrej farbe, ktoré vám dokonale padne. Nemáte ho? Tento nesmrteľný kúsok vyrieši vaše každodenné problémy. Noste ho so šatami aj s obľúbenými nohavicami.
Vyberte si véčko!
Výstrih v tvare písmena V by mal byť povinnou súčasťou vášho šatníka. Jemným odhalením dekoltu totiž odpútate pozornosť od pása a zameriate ju na vrchnú časť tela. Véčkový výstrih navyše opticky predĺži váš trup.
Topánky musia ladiť s nohami
Ak si zvolíte topánky vo farbe vašich nôh alebo pančúch, nohy získajú zopár chýbajúcich centimetrov. V prípade neutrálnych tónov teda voľte telové odtiene obuvi, ak si chcete obuť čierne topánky, vyberajte podľa toho aj farbu pančušiek.